**Nyílt levél Széchenyi Istvánhoz a Bánk bán c. dráma történelmi és irodalmi hitelessége mellett**

Tisztelt Széchenyi Úr!

1839-ben meghökkentő módon nyilatkozott a Katona József nevével fémjelzett drámát illetően. Engedje meg, hogy szó szerint idézzem szavait:

*„Megfoghatatlan, hogy a kormány engedi ily’ esztelenség előadását. Rossz, veszedelmes tendencia.”*

Reakciója olvasása közben azonban felmerült bennem egy s más, fontos jelentőséggel bíró, általam leszögezendőnek vélt gondolat.

Első körben szeretnék utalni magának Bánknak a szavaira, hiszen úgy érzem, Önök mindketten egyazon célért küzdenek a mindenkori Magyar Királyság érdekében. Bánk a mű kritikus pontján úgy nyilatkozik meg a köztiszteletben álló Gertrudis királyné ledöfését követően, mint akiben minden érzelem és gondolat egyazon irányba mutat; a bán egyértelmű szavaival bizonyítja számunkra, hogy minden porcikáját a hazája iránt érzett szeretet járja át. Emellett a feleségével is kikezdő Ottó herceg ellen is fellángol dühe, akit pedig Gertrudis királyné pártfogol és segít. Bánk szavai tehát egyértelművé teszik a figyelmes hallgató számára, hogy a bán hirtelen felindulásból elkövetett cselekedete tisztán s megkérdőjelezhetetlenül a haza s annak sérthetetlensége érdekében történik meg.

Ön konkrét utalást tett észrevételében arra, hogy a Bánk bán és a hasonszőrű művek bemutatását rossz - az országnak s annak szellemi magasztosságának ártó - alkotásnak gondolja. Ugyanakkor tisztelettel kérem, gondoljon bele a következő helyzetbe: Ön és kortársai - reformok mentén - egy új, szabad világ megálmodásán és megteremtésén fáradoznak minden erejükkel a szabadságért s az Osztrák Birodalomtól való függetlenedésért küzdve. Kérdem én, hogy miért gondolja ellenkező esetnek Bánk bánék korát, s hogyan érezheti esztelennek az akkori Magyarország hasonlóan patthelyzetben lévő magyar urainak döntéseit? A dráma során végigkísérhetjük - Petúr bán harcos hozzáállásából kiindulva - a magyar nemesség dühítően tehetetlen helyzetét, és jó indokokat látva ismerhetjük fel Bánk tettének szükségességét.

Mindezek fényében úgy érzem, helyénvaló az Önnek szóló kérdés is: Miért gondolja, hogy a Bánk bán színpadi művi mivoltában esztelenség volna? Az Önök korában egyértelműen a bátorság, hazafiasság, hősiesség és műveltség az, ami előrelendítheti reformkorszakuk meghatározó, a függetlenedést célzó ügyeit. Mégis úgy nyilatkozik II. Endre korának nagy emberei által meghozott fontos döntéseiről, mintha azok nem is egyazon célt szolgáltak volna azzal, mint ami most az Önöké. Hiszen mi más sarkallná cselekvésre, a jó ügyért való küzdésre a bizonytalan kispolgárt az Önök korában? Bánk bán és története egyértelmű útmutatásul és motivációul szolgál minden kétkedőnek, s bizonyítékként mutatható fel arra vonatkozóan, hogy az Ön, Bánk, jómagam s a kispolgár által is zenghető „Hazám, Hazám, te mindenem!” szavak mögött ugyanaz a nemes, cselekedni akaró magyar szív dobog.

Üdvözlettel: Máté István